RESOLUCIÓN do 12 de maio de 2005 pola que se anuncia a convocatoria do XIV Premio Álvaro Cunqueiro para Textos Teatrais do ano 2005.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 31/05/2005

O Instituto Galego das Artes Escénicas e Musicais (IGAEM) da Consellería de Cultura Comunicación Social e Turismo da Xunta de Galicia convoca a edición para o ano 2005 do XIV Premio Álvaro Cunqueiro para Textos Teatrais, consonte as seguintes
Bases
Primeira.-Premio.
Anúnciase o XIV Premio Álvaro Cunqueiro para Textos Teatrais, correspondente á edición de 2005. A concesión do premio comprende a dotación económica de 6.025 euros, así como a publicación e posibilidade de representación da obra premiada. A citada cantidade será imputada nos orzamentos de gasto para o exercicio 2005 con cargo á aplicación orzamentaria 1060.354A.640.1, Investimento de carácter inmaterial IGAEM, e estará suxeita ao tratamento fiscal correspondente en vigor no momento da concesión.
Segunda.-Requisitos.
Poderán optar ao premio textos teatrais inéditos escritos en galego conforme a lexislación vixente, non representados e non premiados noutros concursos. O autor galardoado nesta edición non poderá volver presentarse a este premio nas súas dúas convocatorias seguintes.
As obras serán de temática libre e sen limitación na súa extensión, ben que se considera o principio de duración normal dun espectáculo completo entendido nun sentido amplo, quedando excluídas, xa que logo, as obras de teatro breve.
Terceira.-Presentación de orixinais.
Os textos deberán ser presentados por quintuplicado en tamaño DIN A-4, en exemplares separados, mecanografados a dobre espazo por unha soa cara, numerados, grampados ou encadernados e en perfectas condicións de lexibilidade.
Os orixinais presentaranse baixo un título e un lema inscritos na súa portada e acompañados dun sobre
pechado en cuxo exterior conste o mesmo lema da obra e no interior o nome e apelidos do autor, nacionalidade, NIF ou NIE ou número de pasaporte, se é o caso, enderezo e número de teléfono.
Poderase igualmente, en substitución dos datos anteriores, presentar baixo pseudónimo. Se se escolle esta modalidade os datos que hai que incluír no sobre correspondente serán como mínimo pseudónimo e NIF, NIE ou número de pasaporte.
Cuarta.-Prazo e lugar de admisión.
O período de admisión dos orixinais remata no prazo de 60 días hábiles, contados a partir do día seguinte ao da publicación do anuncio da resolución que faga públicas estas bases no Diario Oficial de Galicia.
Os orixinais deberán enviarse ao seguinte enderezo:
Premio Álvaro Cunqueiro para Textos Teatrais.
Instituto Galego das Artes Escénicas e Musicais (IGAEM).
Apartado de correos 150 (San Lázaro).
15771 Santiago de Compostela (A Coruña).
Así mesmo, poderán presentarse nos rexistros das delegacións provinciais da Consellería de Cultura, Comunicación Social e Turismo ou por calquera dos medios establecidos no artigo 38.4º da Lei 30/1992, do 26 de novembro, das administracións públicas e do procedemento administrativo común, modificada pola Lei 4/1999, do 13 de xaneiro.
Quinta.-Xurado.
O xurado estará formado por un presidente e catro persoas de recoñecida capacidade e prestixio no mundo teatral, entre as que figurará o autor premiado na edición anterior. O conselleiro de Cultura, Comunicación Social e Turismo nomeará o presidente e a dous dos catro vogais, en tanto que o Consello Reitor do IGAEM nomeará os outros dous. Actuará como secretario, con voz e sen voto, un/ha traballador/a do IGAEM, proposto/a polo xerente.
A composición do xurado farase pública no momento de se producir o seu ditame.
O xurado actuará en pleno, en sesión a ser posible única, sendo necesaria como mínimo a asistencia de dous terzos dos seus membros. As súas deliberacións serán secretas e reflectiranse na acta correspondente, que será asinada pola totalidade dos membros do xurado e polo secretario.
O ditame do xurado será inapelable.
Os membros do xurado non poderán presentar textos teatrais a esta convocatoria.
O xurado, complementariamente ás calidades literarias e aos contidos dramáticos que posúa o texto, considerará con criterio positivo a viabilidade da representación escénica da obra no que se refiere aos aspectos que afectan ao número de personaxes, espazo escénico, condicións técnicas, etc.
O premio poderá ser declarado deserto se así o considerase conveniente o xurado.
Sexta.-Comunicación do ditame.
A decisión do xurado terá lugar dentro dos dous meses seguintes ao remate do prazo de admisión dos orixinais e darase a coñecer a través dos medios de comunicación.
Para o caso de que o texto premiado fose presentado baixo pseudónimo, o anuncio público do texto premiado servirá de notificación ao seu autor. De non presentarse o autor á recepción do premio, o IGAEM poderá igualmente facer uso da obra premiada nos termos destas bases sen prexuízo do dereito de cobramento do premio, sempre que o seu autor se identifique e se presente para el nun prazo de tres meses desde a notificación pública. Transcorrido este, perderá o dereito á súa percepción económica.
Igualmente, a pedimento do autor poderá obviarse a autoría do texto teatral na publicidade da concesión do premio, así como na publicación e posta en escena da obra premiada.
Sétima.-Publicación da obra premiada.
A obra galardoada será publicada polo IGAEM na súa colección de textos dramáticos Os libros do Centro Dramático Galego, coa finalidade da difusión cultural competencia deste organismo.
Oitava.-Representación da obra premiada.
O IGAEM conservará durante dous anos, contados a partir da concesión do premio, os dereitos para representar a obra premiada.
O IGAEM sacará a concurso público, dentro da convocatoria anual de convenios de produción e distribución para compañías de teatro profesional, a obra galardoada, co obxectivo de que as compañías teatrais galegas que o desexen poidan optar ao dito concurso. A comisión encargada da valoración dos proxectos determinará, en función das garantías que se establezan, cal será a compañía que poña en escena a obra gañadora.
O IGAEM poderá levar a cabo a representación da obra premiada dentro dos seus obxectivos de difusión e promoción do teatro a que fai referencia o artigo 9 da súa lei de creación e, polo tanto, sen pretender a explotación económica da obra premiada en referencia a obter beneficio comercial coa súa explotación. Sen prexuízo do indicado, poderá cobrarse entrada no despacho de billetes nas representacións realizadas en virtude deste premio, sen que polo propio obxecto dos fins do IGAEM, isto supoña explotación comercial da obra.
Este premio non exixe a cesión dos dereitos económicos derivados da propiedade intelectual da obra, que serán executados, en todo caso, polo seu autor, conforme o seu dereito, e no que respecta ás representacións derivadas deste premio, en todo caso, coa porcentaxe correspondente da recadación que puidese derivarse das representacións que fosen efectuadas.
Novena.-Retirada de orixinais non premiados.
Os orixinais non premiados poderán ser retirados das oficinas do IGAEM nun prazo de 30 días naturais contados a partir do seguinte ao da decisión do xurado.
A pedimento do solicitante, abrirase o sobre da identificación do autor, co fin de comprobar a identidade do peticionario coa autoría da obra mediante a coincidencia do documento de identidade presentado e o incluído no sobre. Logo de realizado este trámite, entregaráselle o texto teatral ao seu autor, e este deberá asinar o recibo correspondente.
Aqueles orixinais que non sexan retirados no prazo indicado pasarán a formar parte dos fondos do Centro de Documentación do IGAEM, que terá potestade para desvelar a identidade do autor da obra para os efectos de conservar o orixinal como fondo documental, excluíndo calquera outra difusión non autorizada expresamente polo autor. Unha vez utilizados os sobres dos datos persoais para a finalidade descrita, serán destruídos sen máis.
Décima.-Aceptación das bases.
A participación nesta convocatoria supón a total aceptación destas bases.
Décimo primeira.-Desenvolvemento das bases.
A xerencia do IGAEM poderá ditar, no ámbito das súas competencias, as resolucións precisas para o desenvolvemento desta convocatoria.
Décimo segunda.-Entrada en vigor.
Esta convocatoria entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de maio de 2005.
José Manuel Soto Virulegio
Xerente do Instituto Galego das Artes Escénicas e Musicais